《题忠孝节义传为都阃王徽作》
明代·朱诚泳

节钺防边与弟俱，一门风化重舆图。孤忠报主今应少，双节从夫古亦无。

事母孝思恩罔极，痛姑涕泪眼将枯。芳名美誉垂青史，留与人间作范模。

作者简介：（1458—1498）安徽凤阳人。明宗室。号宾竹道人。太祖第二子秦王朱樉玄孙。弘治元年袭封秦王。长安有鲁齐书院，久废，诚泳别易地建正学书院，又于其旁建小学，择军士子弟延儒生教授。工诗。著有《经进小鸣集》。卒谥简。